CELEX: 32020D1757
Language: sl
Date: 2020-11-19 00:00:00
Title: Sklep Sveta (EU) 2020/1757 z dne 19. novembra 2020 o stališču, ki se v imenu Evropske unije zastopa v Mednarodnem svetu za sladkor glede pristopa Združenega kraljestva k Mednarodnemu sporazumu o sladkorju iz leta 1992

25.11.2020   
               
               
                  SL
               
               
                  Uradni list Evropske unije
               
               
                  L 396/3
               
            
         SKLEP SVETA (EU) 2020/1757
         z dne 19. novembra 2020
         o stališču, ki se v imenu Evropske unije zastopa v Mednarodnem svetu za sladkor glede pristopa Združenega kraljestva k Mednarodnemu sporazumu o sladkorju iz leta 1992
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Unija je s Sklepom Sveta 92/580/EGS (1) sklenila Mednarodni sporazum o sladkorju iz leta 1992 (v nadaljnjem besedilu: Sporazum), ki je začel veljati 1. januarja 1993. Sporazum je bil najprej sklenjen za obdobje treh let.
                  
               
                     (2)
                  
                  
                     Na podlagi člena 45(2) Sporazuma lahko Mednarodni svet za sladkor podaljša Sporazum za zaporedna obdobja, vsako podaljšanje pa ne sme biti daljše od dveh let. Od njegove sklenitve se je Sporazum redno podaljševal za nadaljnja obdobja dveh let. Nazadnje je bil podaljšan 10. julija 2019 in je veljaven do 31. decembra 2021.
                  
               
                     (3)
                  
                  
                     Člen 41 Sporazuma določa, da lahko k Sporazumu pristopijo vlade vseh držav pod pogoji, ki jih določi Mednarodni svet za sladkor.
                  
               
                     (4)
                  
                  
                     Združeno kraljestvo je 2. oktobra 2020 uradno zaprosilo za pristop k Sporazumu od 1. januarja 2021 dalje.
                  
               
                     (5)
                  
                  
                     Mednarodni svet za sladkor bo na svoji 57. seji, ki bo potekala 27. novembra 2020, določil pogoje za pristop Združenega kraljestva k Sporazumu.
                  
               
                     (6)
                  
                  
                     Primerno je določiti stališče, ki naj se v imenu Unije zastopa v Mednarodnem svetu za sladkor.
                  
               
                     (7)
                  
                  
                     Združeno kraljestvo je pomemben proizvajalec sladkorja. Odobritev pristopa Združenega kraljestva k Sporazumu je v interesu Unije.
                  
               
                     (8)
                  
                  
                     Pristop Združenega kraljestva k Sporazumu bi moral začeti veljati šele po koncu prehodnega obdobja iz člena 126 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (2). Sporazum se za Združeno kraljestvo ne bi smel začasno uporabljati pred koncem navedenega obdobja –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa na 57. seji Mednarodnega sveta za sladkor 27. novembra 2020, je, da se odobri pristop Združenega kraljestva k Mednarodnemu sporazumu o sladkorju iz leta 1992, če pristop za Združeno kraljestvo ne začne veljati in Sporazum se ne uporablja začasno pred koncem prehodnega obdobja iz člena 126 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo.
         
         
            Člen 2
            Ta sklep začne veljati na dan sprejetja.
         
         
            V Bruslju, 19. novembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  Sklep Sveta 92/580/EGS z dne 13. novembra 1992 o podpisu in sklenitvi Mednarodnega sporazuma o sladkorju iz leta 1992 (UL L 379, 23.12.1992, str. 15).
         
            (2)  UL L 29, 31.1.2020, str. 7.